Kɛdaɣ 9: Noa Saɣ Mɛlɛ
Noa kaawɛnɩ halʋ kʋyʋm nɛ abalɩbiya naadozo. Ɛ-abalɩbiya mba pa-hɩla lɛ Sɛm, Kam nɛ Yafɛɛtɩ. Nɛ paa ɛ-pɩyalʋ weyi lɛ, ɛɛwɛnɩ halʋ. Mbʋ labɩna nɛ Noa hɔʋ taa ɛyaa kpɛndɩ lutozo.
Kɩyakʋ nakʋyʋ lɛ, Ɛsɔ ɖʋ Noa tʋmɩyɛ sɔsɔyɛ naɖɩyɛ. Eheyi-i se ɛsaɣ mɛlɛ sɔsɔʋ nakʋyʋ. Mɛlɛ ŋgʋ kɩwɛɣ ɛzɩ aɖakaɣ sɔsaɣ yɔ. Ɛsɔ heyi Noa se ‘ɛma kɔɔnɔɔ ɛsɔdaa kuduyuu, naalɛ ŋgʋ nɛ tozo ŋgʋ.’ Noa nɛ ɛ-hɔʋ pɛwɛɣ kuduyuu kʋyʋmʋʋ tɛɛ, kpɩna wɛɛ lɛɛkʋ tɛɛ nɛ tɔɔnasɩ wɛɛ tozo ŋgʋ tɛɛ.
Ɛsɔ heyi ɖɔɖɔ Noa se ɛtaa aŋwɔ mɛlɛ, kɩ-taa nɛ kɩ-yɔɔ nɛ lɩm ɛtaasʋʋ kɩ-taa. Ɛsɔ tɔ se: ‘Mankaɣ labʋ nɛ lɩm wadɩ tɛtʋ yɔɔ se mankʋ hadɛ cɩnɛ paa tomnaɣ ŋga kɛwɛnɩ wezuu yɔ. Mbʋ mbʋ pɩwɛ tɛtʋ yɔɔ yɔ, pɩwɛɛ se pɩsɩ.’
Noa nɛ ɛ-pɩyalaa pewelisini Yehowa nɛ papaɣzɩ mɛlɛ saɣʋ. Ɛlɛ ɛyaa lɛlaa ñɛwɛɛ pohoŋuu-wɛ. Pɛwɛɛ kɩdɛkɛdɩm labʋ yɔɔ. Noa heyi-wɛ mbʋ Ɛsɔ kaɣ labʋ yɔ, ɛlɛ pa-taa nɔɔyʋ titisi tɔm ndʋ tɩ-yɔɔ.
Pakpaɣ alɩwaatʋ sakɩyɛ nɛ pasaɣnɩ mɛlɛ mbʋ pʋyɔɔ yɔ, kɩɩpaɣlaa. Pɛtɛm mɛlɛ saɣʋ pɩnzɩ sakɩyɛ wayɩ lɛ, Ɛsɔ heyi Noa se ɛsʋzɩ kpɩna kɩ-taa. Paa kpɩnɛ nɖɩ lɛ, ɖɩ nɛ ɖɩ-ɛgbaɣdʋ, naalɛ naalɛ, abalʋ nɛ halʋ. Piyele kpɩna naayɛ lɛ, ɛsʋzɩ-yɛ mɛlɛ taa lʋbɛ, lʋbɛ. Ɛsɔ heyi ɖɔɖɔ Noa se ɛsʋzɩ sumasɩ ndɩ ndɩ mɛlɛ taa. Mbʋ mbʋ Ɛsɔ pɔzɩ Noa se ɛla yɔ, ɛlabɩ-pʋ ɖeyi ɖeyi.
Pʋwayɩ lɛ, Noa nɛ ɛ-hɔʋ pasʋʋ mɛlɛ taa. Pasʋwa lɛ, Ɛsɔ ɖɩɣ nɔnɔɔ. Noa nɛ ɛ-hɔʋ pacaɣ nɛ paɖaŋ Ɛsɔ. Maɣzɩ se ña ɖɔɖɔ ŋŋwɛ pɔ-cɔlɔ mɛlɛ taa. Ɛzɩ lɩm kaɣ wadʋʋ tɛtʋ yɔɔ ɛzɩ Ɛsɔ kaayɔɔdʋʋ yɔ?
Kiɖe Tɛɛ Tɔm 6:9-22; 7:1-9.
Tɔm Pɔzʋʋ
- Ɛyaa ɛzɩma wɛ Noa hɔʋ taa? Payaɣ ɛ-pɩyalaa suwe?
- Tʋmɩyɛ sɔsɔɖɛ nɖɩ Ɛsɔ ɖʋ Noa? Nɛ ɛbɛ yɔɔ?
- Noa heyi aɖakaɣ tɔm ɛ-cɔlɔ ñɩma lɛ, ɛbɛ palaba?
- Kpɩna ɛzɩma ɛzɩma Ɛsɔ heyi Noa se ɛsʋnɩ aɖakaɣ taa?
- Ɛsɔ ɖɩɣ aɖakaɣ nɔnɔɔ pɩtɛ lɛ, ɛbɛ Noa nɛ ɛ-hɔʋ palaba?
Tɔm pɔzʋʋ lɛɛtʋ
- Kalɩ Kiɖe Tɛɛ Tɔm 6:9-22.
Ɛbɛ yɔɔ papɩzɩɣ pɔtɔ se Noa kɛ Ɛsɔ sɛyʋ weyi ɛwɛɛ ŋgee yɔ? (Kiɖe 6:9, 22)
Ndʋ Yehowa maɣzɩɣ ñam ñam lakasɩ yɔɔ? Ye mbʋ, aleɣya wena pɩtɩmʋna se ɖɩla? (Kiɖe 6:11, 12; Keɣa 10:5)
Ye Yehowa ɛgbɛyɛ ɛha-ɖʋ paɣtʋ natʋyʋ, ɛzɩma ɖɩpɩzɩɣ ɖɩla ɛzɩ Noa yɔ? (Kiɖe 6:22; 1 Yoh. 5:3)
- Kalɩ Kiɖe Tɛɛ Tɔm 7:1-9.
Noa kɛ ɛyʋ weyi ɛtɩtalɩ pilim yɔ, ɛlɛ Yehowa ɛzɩdaa lɛ ɛɛwɛ siɣ siɣ. Ɛzɩma toovenim tɔm ndʋ tɩsazɩɣ-ɖʋ sɔnɔ? (Kiɖe 7:1; Ad. 10:16; Iz. 26:7)